b'\n_START_ARTICLE_\nInkandescenca\n_START_SECTION_\nFizikalne osnove pojava\n_START_PARAGRAPH_\nTemperatura, pri kateri se pojavi inkandescenca, je v preteklosti bila predmet razprav zaradi omejenosti merilnih naprav in subjektivnosti pri opazovanju svetlobe; tako je Newton npr. dolo\xc4\x8dil temperaturo pojava inkandescence pri 635 \xc2\xb0C, vendar je temperatura bistveno premajhna, saj so bile njegove metode merjenja in opazovanja dokaj pomanjkljive. \xc4\x8ce privzamemo, da mora biti svetilnost dovolj velika, da jo zazna \xc4\x8dlove\xc5\xa1ko oko, in da se bodo vrednosti razli\xc4\x8dnih opazovalcev v dolo\xc4\x8deni meri razlikovale ter s tem upo\xc5\xa1tevamo neko povpre\xc4\x8dno vrednost, zna\xc5\xa1a pribli\xc5\xbena temperaturna meja, pri kateri se pojavi inkandescenca v skoraj vseh segretih trdninah, okoli 525 \xcb\x9aC oz. 798 K; to mejo imenujemo tudi Draperjeva to\xc4\x8dka. Poleg tega moramo privzeti tudi to, da obenem ne pote\xc4\x8de nobena kemijska reakcija, ki bi oddajala svetlobo. Inkandescenca pod dolo\xc4\x8deno to\xc4\x8dko sicer ni ni\xc4\x8dna, vendar svetilnost v tem primeru ni dovolj velika, da bi jo \xc4\x8dlove\xc5\xa1ko oko lahko zaznalo._NEWLINE_Na molekularnem nivoju segrevanje povzro\xc4\x8di v glavnem termi\xc4\x8dno ekscitacijo atomov v trdni snovi, nekaj termi\xc4\x8dne kineti\xc4\x8dne energije pa se pretvori v ekscitacijo elektronov. Elektroni torej preidejo v vi\xc5\xa1ja vzbujena stanja, pri vra\xc4\x8danju v osnovna energijska stanja pa oddajajo energijo v obliki fotonov, ki so nosilci elektromagnetnega valovanja._NEWLINE_Med vsemi kovinami ima volfram (W) najvi\xc5\xa1jo talilno temperaturo (3680 K) in najni\xc5\xbeji ravnote\xc5\xbeni parni tlak, zato je najprimernej\xc5\xa1i za uporabo v \xc5\xbearnicah. Ogljik lahko sicer prenese vi\xc5\xa1ji temperature, brez da bi se stalil, vendar izhlapi prehitro. Obstajajo zlitine, kot so kovinski karbidi in nitridi, z vi\xc5\xa1jimi tali\xc5\xa1\xc4\x8di in ni\xc5\xbejim parnim tlakom, vendar postanejo pri visokih temperaturah krhki in se zato pogosto prelomijo._NEWLINE_Inkandescen\xc4\x8dna svetloba seva v vse smeri, temperatura svetlobe pa dolo\xc4\x8da barvo, podobno kot sevanje \xc4\x8drnega telesa, in sicer si barve po temperaturi sledijo od najni\xc5\xbeje \xc4\x8drne, rde\xc4\x8de, oran\xc5\xbene in rumene do bele in modro-bele.'